Document ID: /roh_data/filtered/fineweb-2-filterrobots_roh.jsonl.gz/32193

L’aviun da solar svizzer «Solar Impulse 2» è puspè atterrà. Curt avant las nov temp svizzer è il pilot Bertrand Piccard (58) atterrà cun ses aviun a Mountain View datiers da San Francisco en la California.
Il sgol da Hawaii sur il Pacific ha durà radund dus dis e 18 uras, communitgescha Solar Impulse. Avant d’atterrar ha l’aviun stuì spetgar il mument ideal perquai ch’i aveva ferms vents.
Pausa da nov mais pervi da battarias donnegiadas
La «Solar Impulse 2» era partida il mars 2015 èn l’emirat dal Golf Abu Dhabi per in sgol enturn il mund. Suenter il sgol sur l’India, la China e la finala a Hawaii aveva il team da Piccard stuì far ina pausa da nov mais sin l’insla dal Pacific perquai che las battarias eran donnegiadas.
Dapli che 17’000 cellas solaras sin las alas procuran per l’energia per ils motors da l’aviun che consista ord fibras da carbon. Il project duai mussar las pussibilitads da l’energia solara ch’è favuraivla a l’ambient.
RR novitads 09:00